ויפגשהו ה' ויבקש המיתו- דף לב עמוד א

בספר שמות מופר כי הקב"ה רצה להמית את משה (?) וציפורה הצילה אותו כאשר מלה את הבן. בגמרא שלנו מצאנו מחלוקת מה בדיוק היה הסיפור:

דעת רבי יהושע בן קרחה- משה לא מל את בנו (בהמשך נדון באיזה בן מבין השניים מדובר) ולכן רצה הקב"ה להורגו

דעת רבי יהודה הנשיא- משה לא מל את בנו בצדק כי יצא לכיוון מצרים לעמוד לפני פרעה וזו סכנה למול תינוק ולצאת לדרך. אך הקב"ה רצה להמיתו כי כאשר הגיע למלון במקום למול מייד את הבן , הוא עסק בענייני המלון תחילה

דעת רשב"ג- לא על משה רבינו נאמר "ויבקש המיתו" אלא על הבן שלא נימול.

על דעת רבי יהושע בן קחה , אפשר להקשות שתי קושיות:

א. אב שלא מל את בנו , עבר על מצוות עשה אך לא חייב מיתה. רק אם הבן עבר גיל מצוות ולא דאג שימולו אותו הוא חייב כרת (כמו שכתב מרן בשולחנו הטהור, יורה דעה, רסא, א)?

ב. הרי מצוות מילה הייתה עוד בטרם מתן תורה , בעוד שמצוות "וחי בהם" תנתן לישראל רק במתן תורה עם שאר המצוות, ואם כן מדוע חשב משה שפיקוח נפש של בנו דוחה מצוות מילה?

את השאלה הראשונה מעלה **רבי חיים פלטיאל** [[1]](#footnote-1) והוא עונה שתי תשובות:

א. עם צדיקים הקב"ה מדקדק יותר ולכן צדיק של מל את בנו חייב מיתה בידי שמים

ב. אצל יהודים לאחר מתן תורה יש חילוק בין מצוות עשה, לא תעשה וכו' . לפני מתן תורה כולם היו בני נח , ובן נח שעבר עבירה דינו מיתה כי אזהרתו זו היא מיתתו.

תשובה נוספת עונה **הגר"מ שטרנבוך** בספרו "תורה ודעת" על ספר שמות. לא ראוי היה שיגיע גואל עם ישראל , ובנו שלו אינו מהול. לכן כל עוד הבן לא מהול , אין אפשרות להמשיך את תהליך הגאולה ועל כך נענש משה , על עיכוב גאולת עם ישראל.

ואותו כיוון ראיתי בספרו של **הרב ברוך דב פוברסקי**, "בד קודש" כי קורבן פסח וגאולה קשורים אחד לשני וכל המעכב בקורבן הפסח , מעכב גם בזירוז הגאולה. לכן כיוון שפסק הרמב"ם שמילת בניו מעכבת את האדם לאכול בקורבן הפסח (הלכות קורבן פסח , פ"ה, ה"ה) לכן מילה גם מעכבת את קירוב הגאולה ועל כך נענש משה רבינו , על שעיכב את גאולת עם ישראל.

על השאלה השניה שואל **רבי אליהו מזרחי** (הרא"ם).נביא מספר תשובות.

**א. השיטה מקובצת** עונה כי מצוות "וחי בהם" יש בה הגיון ברור, לא לקיים כרגע מצווה על מנת להציל חיי האדם כדי שיקיים בעתיד מצוות רבות. וזה היה גם השיקול של משה רבינו כאשר לא מל את בנו טרם יציאתו למצרים.

**ב.** **המהר"ל** בספרו גור אריה , כותב כי השאלה מעיקרא ליתא. אם לאחר מתן תורה כאשר יש ריבוי מצוות, פיקוח נפש דוחה מצווה , קל וחומר לפני מתן תורה כאשר הסטאטוס של אבות האומה היה קטן יותר מאשר של עם ישראל , פיקוח נפש דוחה כל אחת מהמצוות ואפילו לא נצטוונו בפירוש "וחי בהם"

**ג**. **רבי דוד סגל** (הט"ז) בספרו דברי דוד על התורה מסביר כי גם לפני מתן תורה היה ברור כי מצווה באה לחזק את האדם ולא להרוג אותו כי "דרכיה דרכי נועם". ולא נאמרה מצווה זו במתן תורה אלא לתת לה תוקף חזק יותר , כי אחרי מתן תורה , מי שמסכן חייו לקיום מצווה בניגוד להלכה גם נענש על הקב"ה.[[2]](#footnote-2)

**ד. עיון יעקב** (רבי יעקב ריישר, על עין יעקב) תירץ כי מכך שהקב"ה ציווה למול ביום השמיני כאשר התינוק כבר מתחזק והולך ולא מייד בלידתו, לומדים כי מצוות מילה מקיימים רק כאשר אין פיקוח נפש.

החתם סופר בחידושיו לגמרא מעיר כי זו בדיוק המחלוקת בין רבי יהושע בן קרחה לרבי יהודה הנשיא. רבי יהושע בן קרחה סבר כקושיית הרא"ם ומכיוון שלא נתנה תורה היה צריך משה למול את בנו ולסכן אותו כי עדין לא נצטוונו "וחי בהם" , וכיוון שלא מל, נענש. לעומת זאת רבי סובר כמו התירוץ האחרון שהובא לעיל , כלומר שכל הציווי על מצוות מילה ביום השמיני הוא כדי לא לסכן את התינוק ואם כן מבחינת ברית המילה משה רבינו היה בסדר, אך מבחינת עיסוקו במלון תחילה, מגיע לו עונש.

**ה. בקובץ קול תורה** (מח, עמוד כ)תירץ כי כל מהותה של מצוות מילה היא סכנה ולכן לא חל עליה הכלל של "וחי בהם" (מבוסס על דברי האבני נזר, אורח חיים סימן תנג)

**קושיה על פירוש רש"י בגמרא בנדרים**

רש"י ד"ה "מפני" כתב "ואותו התינוק לא היה באותה שעה אלא בן שמונה ימים". מקשה בספר **באר התורה** הרי אם עדיין היה היום השמיני הרי שמשה לא פספס את יום ברית המילה אלא רק לא הזדרז למול בשעה מוקדמת ביום, וכי על פגם ב"זריזין מקדימין למצוות" רצה הקב"ה להרוג את משה? והשאיר בצריך עיון.

ונראה לי לתרץ כי משה הגיע למלון ביום השמיני סמוך לשקיעת החמה וכיוון שלא עשה הכנות לברית המילה , כבר היה ברור שלא יספיק למול עד הלילה ולכן כעס עליו הקב"ה. ואפשר להוכיח זאת מהמילה "ויהי בדרך **במלון**", שפירושה הגעה למקום בו עומדים ללון בלילה והיו מגיעים אליו סמוך לחשכה.

ולסיום חידוש מעניין מספר **הכתב והקבלה** [[3]](#footnote-3) .לאחר שמצהיר כי דעת המפרשים הקדמונים היא אחרת , מסביר כי "ויבקש המיתו" פירושו שמשה רבינו הרגיש אשמה כל כך גדולה על שהתרשל במילת בנו, עד שביקש מהקב"ה להמית אותו . להלן תמצית דבריו:

"וטעמו ע"י פגישת הדבר הרע נתעורר משה כי נפקד עליו עונו, ולא טוב עשה בהתאחרו בעשיית רצון קונו, וכל כך הגדיל עון זה בעיניו עד שפגישה זו היתה קלה ואינה מספקת לנשוא בו עונו, ואמר בלבו אם אהיה רשע לפני אלהים למה לי חיים, טוב לי להתבטל מן המציאות, ולבחור במותי מבחיי, וזהו ויבקש המיתו, חפץ משה שימיתהו השם. וממעלת משה דבר הכתוב, כמו שביקש יונה קח נא את נפשי כי טוב מותי מחיי, שלא היה רוצה לראות בתוספת כעס על ישראל בראותם כח התשובה ואינם לוקחים מוסר לשוב, גם משה עצמו אמר הרגני נא הרוג ואל אראה ברעתי"

1. חברו-תלמידו של מהר"ם מרוטנבורג. נפטר בתחילת המאה ה-14. [↑](#footnote-ref-1)
2. המהרש"א במסכת נדרים מביא את שתי התשובות בשם ספר פענח רזא, שהוא חיבור קדמון מהמאה ה-13 [↑](#footnote-ref-2)
3. רבי יעקב מקלנבורג, נפטר 1865 [↑](#footnote-ref-3)